《严陵钓台下作》
唐代·权德舆

绝顶耸苍翠，清湍石磷磷。先生晦其中，天子不得臣。

心灵栖颢气，缨冕犹缁尘。不乐禁中卧，却归江上春。

潜驱东汉风，日使薄者醇。焉用佐天子，特此报故人。

人知大贤心，不独私其身。弛张有深致，耕钓陶天真。

奈何清风后，扰扰论屈伸。交情同市道，利欲相纷纶。

我行访遗台，仰古怀逸民。矰缴鸿鹄远，雪霜松桂新。

江流去不穷，山色凌秋旻.人世自今古，清辉照无垠。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。